Title: Internet: eztabaida-foroak
Course: Moodle euskara irakasteko aurrez aurreko ikastaroetan

[Image]Hona hemen Gerardo Markuleta idazleak sustatu gunean blogeei buruz idatzitako iritzia:

Irakurri aurretik kontuan izatekoak

- Markuletak testu hau 2005ean idatzi zuen. Garai hartan internet-en iraultza handia gertatzen ari zen web 2.0 delakoaren inguruan: blog asko sortu ziren eta era guztietako aplikazioak interneterako.
- Eztabaidagaia zen euskaraz ere sortzen ari ziren blog mordoaren benetako balioa: egia al da edonor izan daitekeela blogari, edonork irakur edo idatz ditzakeela blogak? Egia da blogak jatorrak eta demokratikoak direla?
- Markuletak Patxi Gaztelumendi blogariaren testu bat erabili du bere tesiaren aldeko argudioak hartzeko.
- Patxi Gaztelumendiren testua Lauaxeta idazleari buruzkoa da

Jarraian Patxi Gaztelumendiren testua irakurriko duzu

Sinestu ezinik nago Lauaxetak zenbat laudorio, zenbat omenaldi jaso dituen. Baina nork irakurri du inoiz Lauaxetaren poema oso bat? Gure herriko hamaika gizon ari dira poetari kantuan. Diskoa ez zait asko gustatu. Agian, oraingo bakarlariak ez zaizkidalako interesgarri egiten. Dena da keinua, planta. Itxura larregi hartuta dago gure kantagintza. Gutxi du senetik, adierazpen zintzotik. Bakarlariena mundu harroa egiten zait, egolatriatik gertu.

Q: Nor da Lauaxeta?
- Estepan Urkiaga poeta, Lauaxeta ezizenez ezaguna
- Kantari oso ezaguna
A: Estepan Urkiaga poeta, Lauaxeta ezizenez ezaguna

Q: Zer gertatu da berriki?
- Disko bat kaleratu da eta bertan hainbat kantarik Lauaxetaren poemak musikatu dituzte
- Lauxetaren poemak argitaratu dira
A: Disko bat kaleratu da eta bertan hainbat kantarik Lauaxetaren poemak musikatu dituzte

Q: Zein iritzi du Gaztelumendik bakarlariei buruz (kantautoreei buruz)?
- Bakarlariak faltsuak eta harroak dira, itxurakeriatan dabiltza eta beren ego-a neurri gabe goraipatzen dute.
- Bakarlari batzuk harroak dira baina beste batzuk gustuko ditu.
A: Bakarlariak faltsuak eta harroak dira, itxurakeriatan dabiltza eta beren ego-a neurri gabe goraipatzen dute.

Jarraian Gerardo Markuletaren testua irakurriko duzu:

Blog berba berri-berria da, ordenadoreen mundutik etorria, ingelesetik alegia. Niri berba zaharrago bat gogoratzen dit, beharbada letra baten aldea baino ez dutelako: blok, eskolan erabiltzen genituen koadernoen izena. Eta horixe baino ez bide dira blogak, interneteko sarean zintzilik jarritako koadernoak (egunkari pertsonalak ere esaten zaie). Jabeak bloglari du izena, eta nahi dituen testu eta irudiak ezar ditzake bere blok birtualean. Erantzunak ere bidal daitezke, eta blogariak berrerantzun. Edonor izan daiteke bloglari, edonork irakur ditzake blogak, edonork erantzun diezaieke bloglariaren iritziei. Zeinen jatorra, zeinen demokratikoa, zeinen guai den bloglaritza!

Baina. Normalean blog baten inguruan biltzen direnek uste antzekoak izaten dituzte, eta iritzi-trukea barik, harrikada harrikadaren gainean izaten da. Eta daturik, argumenturik gabeko iritzia ez da iritzi, aurreiritzi baino. Begira zelako erraza:

Sinestu ezinik nago euskal blog-lariei zenbat leku ematen zaien, zenbat kasu eta zenbat aipamen egiten zaien. Baina nork irakurri du inoiz blog bateko mezu-segida oso bat? Orain gure herriko hamaika gizon-emakume ari zaizkigu beren bloka jendaurrean, edozein ordenadoretatik irakurtzeko moduan, ipintzen. Banaka batzuk ikusi ditut, gainetik irakurri, ez zaizkit askorik gustatu. Beharbada, gehienen iritziak ez zaizkidalako interesgarri egiten. Dena da keinua, dena da planta. Itxura larregi hartuta dago gure blog-gintza. Gutxi du senetik, adierazpen zintzotik. Bloglariena mundu harroa egiten zait, arrotza, egolatriatik gertu.

Q: Lot itzazu beheko hitzak dagozkien definizioekin edo Markuletak horiei buruz dituen iritziekin
- Blogak | Hitz berria bada ere, eskola garaiko koaderno edo blok haiek dira, internet-en jarriak
- Bloglaria (gaur egun blogaria esaten da) | Blogaren jabea edo idazlea
- Komunikazio-modua | Jabeak testuak idatz ditzake eta bahi duenak irakurri eta iruzkinak egin
- Markuletaren iritzia blogei buruz | momentuz ez dakigu baina badirudi ironikoa dela
Also offered: momentuz ez dakigu baina badirudi aldekoa dela

Q: Gerardo Markuletaren ustez
- blogetan ez da benetako iritzi-trukea gertatzen
- blogetan benetako iritzi-trukea gertatzen da
A: blogetan ez da benetako iritzi-trukea gertatzen

Q: Zein iritzi du Markuletak blogariei buruz?
- Blogariak faltsuak eta harroak dira, itxurakeriatan dabiltza eta beren ego-a neurri gabe goraipatzen dute.
- Blogari batzuk harroak dira baina beste batzuk gustuko ditu.
A: Blogariak faltsuak eta harroak dira, itxurakeriatan dabiltza eta beren ego-a neurri gabe goraipatzen dute.

Idatz ezazu testu labur bat beheko ezaugarriak dituena:

Gaia

- Birziklatzea
- Tabernen ordutegiak
- ...

Zure jarrera

- Kontra zaude

Egitura:

- Sinestu ezinik nago...
- Baina...
- Orain...
- ez zait asko gustatu
- Dena da keinua, planta...
- Mundu hori...